31.3.2011 B7-0234/2011 PROPUNERE DE REZOLUŢIE depusă în conformitate cu articolul 120 din Regulamentul de procedură
referitoare la o mai mare siguranţă în domeniul energiei nucleare în spaţiul dunărean
Franz Obermayr
,
Csanád Szegedi
PE459.770v01-00 B7‑0234/2011 Propunere de rezoluţie referitoare la o mai mare siguranţă în domeniul energiei nucleare în spaţiul dunărean
Parlamentul European ,
– având în vedere strategia în lucru a Comisiei privind spaţiul dunărean,
– având în vedere aspectele complexe de protecţie a mediului, ca punct central al strategiei pentru spaţiul dunărean,
– având în vedere urmările grave şi cu caracter transfrontalier ale unei politici neglijente în domeniul nuclear, evidenţiate de actuala catastrofă din Japonia,
A. întrucât unele dintre centralele nucleare cele mai controversate din Europa sunt situate în regiunea Dunării, caracterul lor controversat fiind cauzat în parte şi de faptul că au fost construite cu tehnologie sovietică;
B. întrucât s-au înregistrat adeseori deficienţe mai ales în procedurile de evaluare a impactului asupra mediului (EIM) aplicate centralelor nucleare din zone aparţinând regiunii Dunării, iar părţile interesate, îndeosebi regiunile de graniţă din statele învecinate au fost prea puţin sau deloc consultate şi incluse în aceste proiecte;
C. întrucât din aceste probleme au rezultat tensiuni grave cu privire la mediu între diversele state din regiunea Dunării,
1. consideră că UE ar trebui să-şi propună atingerea unui grad mai înalt de siguranţă în politica nucleară în această macroregiune, în cadrul strategiei sale privind spaţiul dunărean;
2. subliniază mai ales faptul că Directiva privind evaluarea impactului asupra mediului ar trebui să se aplice în mod obligatoriu în toate statele membre ale UE, inclusiv în cele ce au aderat după 2004, şi proiectelor iniţiate anterior aderării;
3. solicită Comisiei să analizeze şi să elimine deficienţele înregistrate în procedura EIM şi să asigure implicarea supraregională a tuturor părţilor interesate din regiunea Dunării.
