ÎNTREBARE CU SOLICITARE DE RĂSPUNS SCRIS E-6183/08
adresată de Rovana Plumb (PSE)
Comisiei
(18 noiembrie 2008)
Subiect: Legea 148/2005 din România privind susţinerea familiei în vederea creșterii copilului
Ultimele date statistice arată că în România aproximativ 1 500 de fete tinere cu vârsta între 13 și 15 ani și alte 27 000 cu vârsta între 15 și 18 ani au devenit mame.
Legea 148/2005 privind susţinerea familiei în vederea creșterii copilului stipulează faptul că indemnizaţia lunară poate fi acordată mamelor tinere doar dacă, în ultimul an înainte de nașterea copilului, acestea au realizat venituri profesionale supuse impozitării.
Datorită acestei prevederi, largi categorii sociale sunt discriminate: femeile tinere violate care decid să își păstreze copilul, dar care nu au lucrat niciodată datorită vârstei fragede; studentele care nu au lucrat niciodată datorită aceluiași motiv, femei care au lucrat ani întregi, dar nu și în ultimul an înaintea nașterii copilului; femei care au obţinut un loc de muncă înainte de nașterea copilului, dar nu au lucrat un an întreg.
Această lege este în contradicţie totală cu articolul 21 din Carta Fundamentală a Drepturilor Omului și cu articolul 13 din Tratatul Comunitatilor Europene.
Doresc să întreb Comisia dacă are cunoștinţă de probleme similare în alte state membre și dacă are informaţii legate de modalitatea în care statele membre au soluţionat această problemă?
Anticipează Comisia vreo iniţiativă în domeniul incluziunii sociale care ar putea ajuta la rezolvarea acestei probleme ?
