14.2.2007
PROPUNERE DE REZOLUŢIE COMUNĂ
depusă în conformitate cu articolul 115 alineatul (5) din Regulamentul de procedură de
– Jürgen Schroeder, Charles Tannock, Bernd Posselt şi Eija-Riitta Korhola, în numele Grupului PPE-DE
– Pasqualina Napoletano, Harlem Désir, Marie-Arlette Carlotti, Pierre Moscovici, Catherine Trautmann şi Alain Hutchinson, în numele Grupului PSE
– Marco Cappato şi Marios Matsakis, în numele Grupului ALDE
– Eoin Ryan, în numele Grupului UEN
– Marie-Hélène Aubert, Margrete Auken şi Frithjof Schmidt, în numele Grupului Verts/ALE
– Luisa Morgantini şi Feleknas Uca, în numele Grupului GUE/NGL
în locul propunerilor de rezoluţie depuse de următoarele grupuri:
– UEN ( B6‑0049/2007 )
– GUE/NGL ( B6‑0050/2007 )
– Verts/ALE ( B6‑0055/2007 )
– ALDE ( B6‑0062/2007 )
– PSE ( B6‑0063/2007 )
– PPE-DE ( B6‑0064/2007 )
privind Guineea
Rezoluţia Parlamentului European privind Guineea
Parlamentul European ,
–
având în vedere articolul 115 alineatul (5) din Regulamentul său de procedură,
A.
profund preocupat de starea de urgenţă declarată, la 13 februarie 2007, de către preşedintele Conté, ca urmare a grevei generale lansată la 10 ianuarie de sindicatele şi societatea civilă din Guineea în semn de protest împotriva degradării situaţiei economice şi sociale şi a represiunii violente, de către forţele de ordine, a unei manifestaţii paşnice care a avut loc la 17 ianuarie 2007 în Conakry;
B.
preocupat de recentele violenţe în timpul cărora au avut loc ciocniri între forţele de ordine şi manifestanţii care îi cereau preşedintelui Conté, care a preluat puterea în 1984, printr-o lovitură de stat, să numească un prim-ministru independent şi să renunţe la toate prerogativele sale prezidenţiale;
C.
având în vedere că preşedintele Conté a instituit „starea de asediu”, care prevede o perioadă de încetare a focului de 20 de ore din 24, interdicţia adunărilor în public, a marşurilor şi a manifestaţiilor, precum şi a reuniunilor publice sau private, şi permite efectuarea percheziţiilor pe timp de zi şi de noapte, conferind largi prerogative armatei, care este autorizată să ia „toate măsurile”;
D.
având în vedere că represiunea violentă din partea forţelor speciale ale armatei, în special „Compania mobilă de intervenţie şi de securitate” şi „Batalionul autonom pentru securitatea prezidenţială”, a făcut numeroase victime;
E.
având în vedere că numirea dlui Eugene Camara în postul de prim-ministru, la 9 februarie, de către preşedintele Conté, nu respectă acordul semnat la 27 ianuarie de către guvern şi sindicate, care prevedea un „prim-ministru prin consens”, cu largi prerogative executive pentru o perioadă tranzitorie de trei ani, în timpul căreia s-ar fi organizat alegeri parlamentare şi prezidenţiale, şi duce, prin urmare, la continuarea violenţelor şi la menţinerea unei situaţii de dezordine pe întreg teritoriul Guineei;
F.
având în vedere că, începând din 2005, au avut loc o serie de incidente în care forţele de securitate din Guineea au deschis focul asupra manifestanţilor neînarmaţi, îndeosebi în iunie 2006, când guvernul a reacţionat la manifestaţiile împotriva creşterii preţurilor la produsele de bază printr-o represiune brutală, în cursul căreia forţele armate şi de poliţie au împuşcat cel puţin 13 manifestanţi neînarmaţi;
G.
având în vedere că Guineea posedă resurse miniere, cum ar fi aurul, fierul şi bauxita, precum şi terenuri fertile, resurse hidrice şi resurse halieutice, care ar fi putut contribui la îmbunătăţirea nivelului de trai al populaţiei sale dacă ţara s-ar fi angajat pe calea responsabilităţii democratice,
1.
condamnă în mod ferm uzul disproporţionat şi excesiv de forţă din partea forţelor de ordine din Guineea în cursul recentelor manifestaţii organizate în diferite părţi ale ţării, care s-au soldat cu moartea a numeroşi civili, rănirea mai multor manifestanţi şi arestarea, printre alţii, a unor lideri sindicali;
2.
subliniază importanţa numirii unui prim-ministru prin consens, conform angajamentelor asumate de preşedintele Conté;
3.
solicită crearea unei comisii independente internaţionale de anchetă, plasată sub responsabilitatea ONU, care să cerceteze crimele recente şi abuzurile care au avut loc la adresa drepturilor omului, să identifice persoanele care se fac responsabile de acestea şi să le aducă în faţa justiţiei, pentru a pune capăt impunităţii;
4.
solicită autorităţilor din Guineea să dispună eliberarea imediată a tuturor persoanelor arestate în timpul manifestaţiilor în lipsa unor acuzaţii legale valabile, iar, în cazul în care ar exista acuzaţii de acest gen, să garanteze faptul că persoanele care fac obiectul lor vor beneficia de un proces imediat şi corect, pe durata căruia s-ar asigura drepturile procedurale ale persoanelor acuzate;
5.
solicită respectarea şi restabilirea libertăţilor individuale şi sindicale, precum şi încetarea abuzurilor de autoritate care au marcat regimul preşedintelui Conté timp de 23 de ani; solicită deschiderea negocierilor cu organizaţiile societăţii civile şi sindicatele în vederea unei soluţionări pe bază de negocieri a revendicărilor;
6.
solicită autorităţilor din Guineea să pună capăt crimelor imediat şi subliniază necesitatea tranziţiei democratice spre un sistem care să corespundă aspiraţiilor poporului din Guineea;
7.
solicită Comisiei Europene să ia în considerare dialogul politic prevăzut la articolul 96 din Acordul de la Cotonou;
8.
încredinţează Preşedintelui sarcina de a transmite prezenta rezoluţie Consiliului, Comisiei, guvernelor statelor membre, Uniunii Africane, ECOWAS-ului, guvernului din Guineea şi Secretarului General al Naţiunilor Unite.
