Întrebarea cu solicitare de răspuns scris E-006486/2011
adresată Comisiei
Articolul 117 din Regulamentul de procedură
Sonia Alfano (ALDE) , Izaskun Bilbao Barandica (ALDE) , Oriol Junqueras Vies (Verts/ALE) , Ramon Tremosa i Balcells (ALDE) , Rui Tavares (Verts/ALE) , Gesine Meissner (ALDE) , Arlene McCarthy (S&D) , Claudiu Ciprian Tănăsescu (S&D) , Janusz Wojciechowski (ECR) , Anneli Jäätteenmäki (ALDE) , Britta Thomsen (S&D) , Cornelia Ernst (GUE/NGL) , Ivo Vajgl (ALDE) , Kinga Göncz (S&D) şi Bas Eickhout (Verts/ALE)
(1 iulie 2011)
Subiect: Cazul Simone Righi
„Delirantă” – așa descrie jurnalista ziarului spaniol El Pais, Rosa Montero, povestea lui Simone Righi.
Acest tânăr italian, cu domiciliul în Bologna, a călătorit în Spania la sfârșitul anului 2007, împreună cu iubita sa și cei trei câini ai săi.
Pentru o perioadă de patru zile, și-a plasat câinii la adăpostul „El Refugio” din Cadiz.
Patru zile mai târziu, s-a întors să-și recupereze câinii.
Îl aștepta însă un șoc: unul dintre câini era mort, iar ceilalți doi lipseau.
La 7 octombrie 2007, Simone Righi a participat la o demonstrație împotriva adăpostului pentru animale (care a fost închis după mai multe plângeri legate de rele tratamente).
În timpul acestui eveniment, Teófila Martínez, primarul orașului Cadiz, ar fi fost agresată de Simone Righi.
În urma acestui episod, Simone Righi a fost pus în stare de arest preventiv pentru două luni.
La 8 februarie 2011, Simone Righi a fost condamnat de Tribunalul din Cadiz la patru ani și jumătate de închisoare pentru presupusa agresiune fizică asupra primarului orașului Cadiz și pentru că ar fi opus rezistență împotriva unui funcționar public aflat în exercițiul funcțiunii.
Fără vreo justificare clară, sentința nu a ținut seama de mărturia jurnalistei ziarului „La Voz de Cádiz”, Silvia Tubio, care se afla la mică distanță de Simone în timpul agresiunii asupra primarului.
Potrivit spuselor martorei, Simone Righi este nevinovat.
Mai mult, tribunalul nu a acordat importanță unei înregistrări video din care reiese clar că Righi nu a opus rezistență în momentul arestării.
Având în vedere cele menționate anterior: 1.
Cunoaște Comisia cazul Simone Righi? 2.
Poate Comisia să confirme dacă au fost încălcate articolele 47, 48 și 49 din Carta drepturilor fundamentale? 3.
Ce măsuri intenționează Comisia să adopte pentru a garanta că orice cetățean european are dreptul la un avocat, dreptul de a comunica în timpul detenției, dreptul la asistență juridică și dreptul la un proces cu adevărat echitabil?
