ITRE Cuvinte de bun venit
Dragi vizitatori ai site-ului Comisiei ITRE,
Lumea în care trăim trece prin schimbări tot mai rapide.
Rolul Europei în structura economiei mondiale se redefinește, apărând noi competitori care pun la încercare Europa.
Ca urmare, întrebarea esențială va fi, în viitor, dacă și cum va reuși Europa să își mențină și să își dezvolte baza economică și să își configureze un model social european durabil bazat pe o economie socială de piață.
Pentru a putea atinge aceste obiective avem nevoie de o economie competitivă, cu un fundament industrial inovator, în măsură să elaboreze noi tehnologii, dar și să le aplice pe plan intern.
Ce ramuri industriale asigură și în viitor o sursă de venituri fiabilă, care să ne permită nouă, europenilor, să ne menținem standardele sociale și să creăm o relație sustenabilă cu mediul înconjurător?
Comisia ITRE își asumă un rol-cheie în cadrul dezbaterii pe acest subiect, întrucât Parlamentul European dispune de competențe legislative în ceea ce privește politica privind energia și cercetarea, politica spațială și dezvoltarea infrastructurii informațiilor și telecomunicațiilor.
Misiunea noastră este să găsim, în toate aceste domenii, soluții care nu urmăresc să atingă cu succes obiective ambițioase pe termen scurt, ci care creează un cadru legislativ durabil, conceput pe termen lung.
Ca să reușim, noi, parlamentarii, depindem de schimburile cu actorii societății civile, schimburi la care sperăm că va contribui și această pagină de internet.
Prezentare și competenţe Această comisie este competentă în chestiuni privind:
politica industrială a Uniunii şi aplicarea noilor tehnologii, în special în ceea ce priveşte măsurile privind întreprinderile mici şi mijlocii;
politica de cercetare a Uniunii, inclusiv difuzarea şi exploatarea rezultatelor cercetării;
politica spaţială;
activităţile Centrului comun de cercetare şi ale Biroului central de măsurări nucleare, JET, ITER şi celelalte proiecte aparţinând aceluiaşi domeniu;
măsurile comunitare în domeniul politicii energetice în general, securitatea aprovizionării cu energie şi eficienţa energetică, în special stabilirea şi dezvoltarea de reţele transeuropene în sectorul infrastructurilor energetice;
Tratatul Euratom şi Agenţia de Aprovizionare a Euratom (AAE), securitatea nucleară, scoaterea din funcţiune a instalaţiilor şi eliminarea deşeurilor în domeniul nuclear;
societatea informaţională şi tehnologiile informaţiei, inclusiv stabilirea şi dezvoltarea de reţele transeuropene în sectorul infrastructurilor de telecomunicaţii.
20090717CDE58443
