ÎNTREBARE ORALĂ H-0173/10
pentru timpul afectat întrebărilor din perioada de sesiune aprilie 2010
în conformitate cu articolul 116 din Regulamentul de procedură
de
Ivo Belet
Comisiei
Subiect: Finalizarea șoselei de centură a orașului Antwerpen
Pentru a garanta respectarea tuturor cerințelor minime menționate în Directiva 2004/54/CE privind cerințele minime de siguranță pentru tunelurile din Rețeaua rutieră transeuropeană (Directiva privind tunelurile), guvernul flamand a hotărât să prezinte Comisiei planurile de construcție a unui nou tunel (în vederea finalizării șoselei de centură a orașului Antwerpen, după cum este prevăzut în decizia privind rețelele transeuropene de transport).
Este Comisia împuternicită să confirme în mod oficial conformitatea acestor planuri cu Directiva privind tunelurile?
În ce termen consideră Comisia că poate evalua și își poate prezenta poziția cu privire la acest proiect de tunel?
Efectuează serviciile Comisiei, eventual pe cont propriu, inspecții la fața locului, pentru a verifica conformitatea raportului de siguranță realizat de către organul de anchetă competent cu directiva UE din 2004?
Cum evaluează Comisia planurile conform cărora, în cadrul rețelelor rutiere transeuropene (TERN), urmează să fie săpat un tunel sub o instalație industrială de tip „Seveso”, în acest caz, compania petrolieră Total?
Este acest proiect fezabil?
Mai există exemple de astfel de tuneluri sau proiecte de tuneluri altundeva în UE?
Preferă Comisia, atât din punctul de vedere al siguranței, cât și din punct de vedere al mediului, construcția unui pod, sau a unui tunel, pentru a gestiona congestiile de trafic de pe rețelele rutiere transeuropene?
JO L 167 30.4.2004, p.
39.
