ÎNTREBARE ORALĂ URMATĂ DE O DEZBATERE O-0046/07
în conformitate cu articolul 108 din Regulamentul de procedură
de
Manfred Weber
, în numele Grupului PPE-DE ,
Martine Roure
, în numele Grupului PSE ,
Alexander Alvaro
, în numele Grupului ALDE ,
Cristiana Muscardini
şi
Roberta Angelilli
, în numele Grupului UEN
Consiliului
Subiect: Combaterea terorismului
În urma atacurilor de la 11 septembrie, 11 martie şi a bombardamentelor de la Londra, UE a adoptat o strategie şi un plan de acţiune pentru combaterea terorismului, o decizie-cadru privind terorismul şi diferite iniţiative pentru consolidarea cooperării dintre statele membre şi dintre acestea din urmă şi instituţiile europene, cu sprijinul Coordonatorului UE pentru lupta împotriva terorismului.
La nivel interinstituţional, nu a existat o participare formală a Parlamentului European, însă Consiliul a lansat în 2006 „Dialogul politic la nivel înalt privind combaterea terorismului între principalele instituţii europene implicate în lupta împotriva terorismului”, subliniind astfel importanţa responsabilităţii democratice.
La nivel administrativ, au existat deja două evaluări reciproce între statele membre cu privire la punerea în aplicare a strategiei europene, iar Europol, Eurojust şi SITCEN tocmai au demarat evaluarea modului în care pericolul evoluează la nivelul Uniunii Europene.
Se pare însă că, în ciuda tuturor iniţiativelor menţionate mai sus, UE s-a confruntat de atunci cu o serie de atentate teroriste, care dau naştere unui număr de întrebări:
Consiliul European intenţionează să realizeze, cu sprijinul Parlamentului European şi a parlamentelor naţionale, o evaluare completă a tuturor măsurilor de combatere a terorismului adoptate până în prezent, precum şi o evaluare a eficienţei şi a gradului lor de punere în aplicare în statele membre?
În ce mod vor fi asociate statele membre?
Cum intenţionează Consiliul să remedieze deficienţele menţionate în ultimul raport Europol-SITCEN privind terorismul şi să evalueze răspunsurile primite din partea statelor membre la chestionarul Eurojust din 2006 privind punerea în aplicare a Deciziei-cadru privind terorismul?
Ce alte măsuri au fost adoptate, însă puse în aplicare în mod necorespunzător, de către cine şi din ce motive?
Consiliul se va concentra pe punerea în aplicare a măsurilor existente sau sunt avute în vedere noi propuneri?
Cum evaluează Consiliul, în acest context, schimbul de informaţii dintre statele membre şi Uniunea Europeană?
Consiliul este de acord că este necesară o mai mare încredere reciprocă între autorităţile europene, serviciile poliţieneşti din statele membre şi serviciile de luptă împotriva terorismului?
Care este rolul pe care Consiliul intenţionează să îl acorde informaţiilor, care este cadrul juridic în acest context şi care va fi rolul acordat SITCEN, în calitate de instrument de control şi coordonare în cadrul anchetelor privind terorismul?
Având în vedere demisia dlui de Vries în februarie 2007, Consiliul consideră că rolul a Coordonatorului UE pentru lupta împotriva terorismului trebuie menţinut şi dacă da, cu ce mandat?
Demisia sa se datorează suprapunerii de competenţe dintre Coordonatorul UE pentru lupta împotriva terorismului şi SITCEN?
Cum intenţionează Consiliul să consolideze gradul de acceptare a strategiei de combatere a terorismului de către cetăţenii europeni, transparenţa, precum şi responsabilitatea democratică şi implicarea Parlamentului European?
Va garanta Consiliul respectarea articolul 6 din TUE?
În ceea ce priveşte participarea statelor terţe, în urma reuniunii la nivel înalt UE-SUA din aprilie 2007, cum intenţionează preşedinţia portugheză să dezvolte cooperarea transatlantică în vederea combaterii terorismului şi a criminalităţii?
Acest lucru se va realiza prin metode conforme cu articolul 6 din TUE şi cu evoluţiile prevăzute pentru următoarea CIG, astfel cum este recomandat şi prin Rezoluţia PE privind presupusa folosire a unor ţări europene de către CIA pentru transportarea şi deţinerea ilegală de prizonieri?
