Răspuns dat de dl Dalli în numele Comisiei
(9 ianuarie 2012)
Având în vedere limitele competențelor sale, Comisia nu intenționează să propună o strategie europeană de adaptare a sistemelor naționale de sănătate la provocările generate de îmbătrânirea demografică.
Comisia este pe deplin conștientă de provocările considerabile generate de schimbările demografice din UE.
Ca răspuns, Comisia a lansat parteneriatul european pilot pentru inovare privind îmbătrânirea activă și în condiții bune de sănătate, pentru a permite statelor membre și regiunilor să răspundă acestor provocări.
Parteneriatul identifică un număr limitat de acțiuni care pot începe din 2012, vizând: •
îmbunătățirea stării de sănătate și a calității vieții cetățenilor europeni, acordând o atenție deosebită persoanelor în vârstă;
•
sprijinirea sustenabilității și a eficienței pe termen lung a sistemelor de sănătate și asistență socială;
•
stimularea competitivității industriei UE prin îmbunătățirea mediului de afaceri.
Parteneriatul recunoaște în special că îngrijirea integrată – bazată pe colaborarea serviciilor de asistență medicală, precum și a personalului și furnizorilor serviciilor sociale, de sănătate și serviciilor pentru comunități – este un factor esențial care aduce beneficii tuturor europenilor, contribuind, în același timp, la îmbunătățirea utilizării eficiente a resurselor și la sustenabilitatea sistemelor de sănătate.
Provocările sociale mai ample generate de îmbătrânirea demografică, în special pentru sistemele de pensii și de îngrijire pe termen lung, sunt abordate în contextul metodei deschise de coordonare pentru protecție socială și incluziune socială.
Această cooperare are drept scop sprijinirea eforturilor de reformă ale statelor membre, convenind asupra unor obiective comune și promovând învățarea reciprocă.
Pensiile, în special, fac obiectul unei atenții deosebite în cadrul Strategiei Europa 2020, în acest domeniu existând recomandări specifice fiecărei țări, formulate pentru majoritatea statelor membre.
