Întrebarea cu solicitare de răspuns scris E-002553/2011
adresată Comisiei
Articolul 117 din Regulamentul de procedură
Rareş-Lucian Niculescu (PPE)
(21 martie 2011)
Subiect: Situația fetelor minore din țările musulmane
În fiecare an, potrivit UNICEF, milioane de fete minore din lumea musulmană se căsătoresc forțat de la o vârstă extrem de fragedă.
Centrul internațional de cercetări privind femeile estimează că există peste 51 de milioane de soții minore în prezent, majoritatea trăind în țările musulmane.
29% din aceste fete minore sunt bătute regulat și molestate de către soții lor în Egipt, iar alte 26% din ele sunt supuse aceluiași tip de comportament în Iordania, în timp ce UNICEF estimează că trei milioane de fete sunt supuse, în fiecare an, mutilării genitale.
Prin Politica europeană de vecinătate, UE oferă asistență financiară și acordă concesii comerciale importante țărilor vecine în schimbul angajamentelor acestora pentru democratizarea sistemului politic, respectarea drepturilor omului și reforme economice spre o economie de piață.
În cadrul „Procesului Barcelona”, UE s-a angajat ca, până în 2010, să dezvolte o zonă de liber schimb cu vecinii din zona Mării Mediterane, sprijinind, de asemenea, în 2004, Egiptul, Marocul, Iordania și Tunisia să semneze între ele un acord de liber schimb numit Tratatul Agadir.
De asemenea, UE a negociat un acord de liber schimb și cu cele șase țări ale Consiliului de Cooperare al Golfului (Bahrain, Kuweit, Oman, Qatar, Arabia Saudită și Emiratele Arabe Unite) susținând, în același timp, eforturile de reconstrucție ale Irakului.
Având în vedere concesiile comerciale și sprijinul economic considerabil pe care UE îl acordă acestor țări, aș dori să întreb cum anume înțeleg Comisia și Serviciul european pentru acțiune externă să susțină drepturile copilului, drepturile femeilor, combaterea practicilor de pedofilie și interzicerea căsătoriilor fetelor minore din lumea musulmană?
