30.3.2007
PROPUNERE DE REZOLUŢIE
depusă în conformitate cu articolul 113 din Regulamentul de procedură
de Adriana Poli Bortone
privind noile linii directoare pentru programul Erasmus
Propunere de rezoluţie a Parlamentului European privind noile linii directoare pentru programul Erasmus
Parlamentul European,
–
având în vedere articolul 113 din Regulamentul de procedură,
A.
întrucât programul Erasmus este un program vizând mobilitatea şi cooperarea, cu scopul de a promova Uniunea Europeană ca spaţiu de excelenţă educaţională,
B.
întrucât programul Erasmus este gestionat în mod descentralizat, cu ajutorul agenţiilor naţionale din ţările participante,
C.
întrucât Comisia, deşi este investită cu răspunderea globală a programului, oferă doar orientări agenţiilor naţionale şi universităţilor, care sunt apoi, la rândul lor, responsabile pentru transpunerea în practică, atât din punct de vedere academic, cât şi din punct de vedere practic/logistic,
D.
întrucât, chiar şi în cadrul noului program 2007-2013, Comisia nu a considerat necesar să prevadă obligaţia beneficiarilor burselor Erasmus de a contracta o asigurare de viaţă,
E.
întrucât viaţa şi studiile în străinătate implică adesea riscuri imprevizibile,
1.
recomandă o revizuire a liniilor directoare ale programului Erasmus, incluzând obligativitatea contractării unei asigurării de viaţă pentru studenţii care beneficiază de acesta, acoperită în părţi egale de universitatea de plecare şi de cea de primire;
2.
consideră că acest tip de asigurare trebuie să constituie o condiţie sine qua non pentru atribuirea burselor Erasmus.
