12.11.2008
PROPUNERE DE REZOLUȚIE
depusă pe baza întrebării cu solicitare de răspuns oral B6-0481/2008
în conformitate cu articolul 108 alineatul (5) din Regulamentul de procedură
de
– Angelika Beer, în numele Grupului Verts/ALE
– Stefano Zappalà, José Ignacio Salafranca Sánchez-Neyra, Geoffrey Van Orden și Tunne Kelam, în numele Grupului PPE-DE
– Ana Maria Gomes, în numele Grupului PSE
– Adam Bielan, Ģirts Valdis Kristovskis și Ryszard Czarnecki, în numele Grupului UEN
– Tobias Pflüger, Willy Meyer Pleite, Luisa Morgantini, Pedro Guerreiro, Umberto Guidoni, Adamos Adamou și Gabriele Zimmer, în numele Grupului GUE/NGL
referitoare la Convenția privind munițiile cu dispersie
Rezoluția Parlamentului European referitoare la Convenția privind munițiile cu dispersie
Parlamentul European,
–
având în vedere Convenția privind munițiile cu dispersie adoptată de 107 țări la reuniunea diplomatică organizată la Dublin între 19-30 mai 2008,
–
având în vedere faptul că Convenția privind munițiile cu dispersie va fi putea fi semnată începând cu 3 decembrie 2008 la Oslo, iar, pe urmă, la sediul ONU din New York și va intra în vigoare odată ce s-a ajuns la 30 de ratificări,
–
având în vedere mesajul din 30 mai 2008 al Secretarului General al ONU, care a încurajat statele să semneze și să ratifice acest acord important fără întârziere și și-a exprimat dorința de a asista la intrarea acestuia cât mai curând în vigoare,
–
având în vedere activitatea societății civile, în special cea a Coaliției privind munițiile cu dispersie, în scopul opririi suferințelor umane cauzate de acest tip de muniții,
–
având în vedere articolul 108 alineatul (5) din Regulamentul său de procedură,
A.
întrucât Convenția privind munițiile cu dispersie va interzice utilizarea, producerea, stocarea și transferul munițiilor cu dispersie în ansamblul lor;
B.
întrucât Convenția privind munițiile cu dispersie va solicita statelor membre să distrugă stocurile de asemenea arme;
C.
întrucât Convenția privind munițiile cu dispersie va stabili un nou standard umanitar pentru asistența acordată victimelor și va solicita statelor să îndepărteze resturile de muniții cu dispersie neexplodate, rămase în urma conflictelor,
1.
invită toate statele să semneze, să ratifice și să pună în aplicare Convenția privind munițiile cu dispersie cât mai curând posibil;
2.
invită toate statele membre să ia măsuri la nivel național pentru punerea în aplicare a Convenției încă înaintea semnării și ratificării acesteia;
3.
invită toate statele să nu utilizeze, stocheze, producă, transfere sau exporte muniții cu dispersie, precum și să nu investească în acestea, înainte de intrarea în vigoare a Convenției privind munițiile cu dispersie;
4.
invită toate statele membre UE care au utilizat muniții cu dispersie să ofere asistență populațiilor afectate, iar Comisia să-și majoreze, prin intermediul tuturor instrumentelor disponibile, asistența financiară acordată comunităților și persoanelor afectate de munițiile cu dispersie neexplodate;
5.
invită toate statele membre UE care au utilizat muniții cu dispersie să ofere asistență tehnică și financiară pentru îndepărtarea și distrugerea resturilor de muniții cu dispersie, iar Comisia să-și majoreze asistența financiară în acest sens, prin toate mijloacele disponibile;
6.
invită toate statele membre UE să nu întreprindă acțiuni care ar eluda sau ar periclita Convenția privind munițiile cu dispersie și dispozițiile acesteia; în special, invită toate statele membre UE să nu adopte, sprijine, sau să ratifice ulterior un posibil protocol la Convenția privind armele convenționale, care ar permite utilizarea munițiilor cu dispersie, ceea ce nu ar fi compatibil cu interzicerea unor astfel de arme în temeiul articolelor 1 și 2 din Convenția privind munițiile cu dispersie;
7.
încredințează Președintelui sarcina de a transmite prezenta rezoluție Consiliului, Comisiei, Înaltului Reprezentant pentru politica externă și de securitate comună, guvernelor și parlamentelor statelor membre ale UE, Secretarului General al ONU și Coaliției privind munițiile cu dispersie.
