ÎNTREBARE CU SOLICITARE DE RĂSPUNS SCRIS E-0598/08
adresată de Corina Creţu (PSE)
Comisiei
(12 februarie 2008)
Subiect: Trafic de persoane în interiorul Uniunii Europene
În ultima vreme asistăm la o creștere semnificativă a cazurilor de trafic de persoane.
Este vorba de copii, folosiţi în activităţi precum cerșetoria și furturile din buzunare, dar și de femei, care sunt traficate în principal în activităţi legate de prostituţie.
Lor li se adaugă cazuri de adevărat sclavaj, legate de munca la negru.
Statele membre ale Uniunii Europene au luat o serie de măsuri de combatere a acestui fenomen periculos.
România a fost și rămâne, din păcate, o zonă din care sunt recrutate victimele acestui trafic infam, care aduce atingere gravă demnităţii și vieţii victimelor.
Cu toate eforturile ţării noastre și ale altor state membre, dimensiunile fenomenului traficului de fiinţe umane sunt amplificate de posibilitatea de a circula liber în spaţiul UE.
Constatând că eforturile conjugate ale statelor afectate sunt insuficiente pentru a pune sub control fenomenul, care aduce beneficii uriașe reţelelor de criminalitate transfrontalieră implicate, doresc să știu în ce măsură Comisia Europeană înţelege să analizeze cadrul instituţional comunitar pentru combaterea acestui fenomen și, la nevoie, să-l completeze, pentru a pune la îndemâna poliţiei și justiţiei noi instrumente de luptă împotriva traficanţilor de persoane.
De asemenea doresc să știu care vor fi măsurile pe care înţelege să le ia Comisia Europeană pentru a reduce factorii de risc în zonele din care se recrutează victimele acestui trafic, reputate pentru sărăcia lor și pentru lipsa de perspective.
