P6_TA(2007)0218
Drepturile omului în Sudan
B6-0208 , 0210 , 0211 , 0221 , 0225 şi 0228/2007
Rezoluţia Parlamentului European din 24 mai 2007 privind drepturile omului în Sudan
Parlamentul European
, –
având în vedere articolul 115 alineatul (5) din Regulamentul său de procedură,
A.
întrucât instanţa penală din provincia Managil, statul Gazira, din centrul Sudanului prezidat de judecătorul Hatim Abdurrahman Mohamed Hasan a condamnat la moarte prin lapidare pe
Sadia Idriss Fadul
(o femeie în vârstă de 22 de ani, originară din tribul etnic Fur, Darfur) şi pe Amouna Abdallah Daldoum (o femeie în vârstă de 23 de ani originară din tribul etnic Tama, Darfur) la data de 13 februarie 2007, respectiv 6 martie 2007, pentru comiterea infracţiunii de adulter,
B.
întrucât moartea prin lapidare este o pedeapsă crudă şi inumană, şi, întrucât pedepsirea gravă a adulterului violează drepturile fundamentale ale omului şi obligaţiile internaţionale pe care Republica Sudan s-a angajat să şi le asume,
C.
întrucât atât
Sadia Idriss Fadul
cât şi Amouna Abdallah Daldoum ambele femei au făcut apel împotriva hotărârii,
D.
întrucât, potrivit unei scrisori trimise de Ambasada Republicii Sudan din Bruxelles, sentinţele de condamnare la moarte au fost anulate deoarece
Sadia Idriss Fadul
şi Amouna Abdallah Daldoum nu au beneficiat de "reprezentarea legală necesară" pe parcursul procesului iar instanţa penală va revizui cazul "în lumina observaţiilor juridice formulate de curtea de apel",
E.
întrucât instanţa penală din Nyala din sudul Darfurului i-a condamnat la moarte prin spânzurare pe Abdelrahman Zakaria Mohamed şi pe Ahmed Abdullah Suleiman, ambii băieţi în vârstă de 16 ani, la data de 3 mai 2007, pentru acuzaţii de crimă, vătămare corporală cu intenţie şi furt,
F.
întrucât Republica Sudan a ratificat Convenţia ONU privind drepturile copilului, conform căreia guvernul s-a angajat să nu execute persoane sub 18 ani,
G.
întrucât guvernul sudanez a aderat la Acordul de parteneriat încheiat între membrii grupului statelor din Africa, Caraibe şi Pacific(ACP), pe de-o parte şi Comunitatea Europeană şi statele sale membre, pe de altă parte, semnat la Cotonou la 23 iunie 2000 JO L 317, 15.12.2000, p.3.
(Acordul de la Cotonou) şi, întrucât cooperarea UE cu ţările ACP se bazează pe respectarea drepturilor omului, a principiilor democratice şi a statului de drept,
H.
întrucât Republica Sudan a aderat la clauza privind drepturile omului din Acordul de la Cotonou şi la Pactul internaţional privind drepturile civile şi politice,
I.
întrucât Carta africană a drepturilor omului şi popoarelor, ratificată de Republica Sudan, include prevederi cu privire la protejarea dreptului la viaţă şi la interzicerea torturii şi a tratamentelor şi pedepselor crude, inumane şi degradante, dar întrucât pedeapsa cu moartea, flagelarea, amputarea şi alte pedepse corporale încă se mai practică pentru mai multe infracţiuni penale,
J.
întrucât Comisia Europeană a anunţat în data de 14 martie 2007 acordarea unui ajutor umanitar suplimentar pentru Republica Sudan în valoare de 45 milioane EUR (suma totală ajungând până în prezent la 85 milioane EUR pentru 2007), demonstrând angajamentul UE faţă de populaţia din Republica Sudan,
1.
salută anularea pedepselor cu moartea – în cazul în care instanţa însăşi confirmă acest lucru – şi invită guvernul sudanez să garanteze integritatea fizică şi psihologică a cetăţenelor Sadia Idriss Fadul şi Amouna Abdallah Daldoum;
2.
invită guvernul sudanez să abroge pedeapsa cu moartea pronunţată în cazul cetăţenilor Abdelrahman Zakaria Mohamed şi Ahmed Abdullah Suleiman şi să garanteze integritatea fizică şi psihologică a acestora;
3.
reaminteşte ferm guvernului sudanez faptul că recurgerea la pedeapsa cu moartea în cazul infractorilor juvenili este interzisă în conformitate cu legislaţia internaţională;
4.
solicită Consiliului, Comisiei şi guvernelor statelor membre:
a)
să condamne utilizarea pedepsei cu moartea, a flagelării şi a altor pedepse corporale crude sau degradante, să promoveze dreptul la viaţă şi interzicerea torturii şi a tratamentelor şi pedepselor crude, inumane şi degradante şi să promoveze drepturile femeilor în cadrul relaţiilor acestora cu autorităţile sudaneze, inclusiv dreptul femeilor şi al fetelor de a nu fi supuse discriminării şi violenţei, în conformitate cu legislaţiile şi normele internaţionale; şi
b)
să promoveze respectarea drepturilor omului şi a libertăţilor fundamentale în cadrul relaţiilor acestora cu autorităţile sudaneze, inclusiv respectarea legislaţiilor naţionale şi a normelor internaţionale în domeniul drepturilor omului, cum ar fi Pactul internaţional privind drepturile civile şi politice, la care Republica Sudan a devenit stat parte în 1986, Convenţia ONU privind drepturile copilului, la care Republica Sudan a devenit stat parte în 1990, precum şi articolul 96 (clauza privind drepturile omului) din Acordul de la Cotonou, pe care guvernul Republicii Sudan l-a semnat în 2005;
5.
invită guvernul sudanez să-şi revizuiască sistemul judiciar în consecinţă şi să ratifice al doilea Protocol facultativ la Pactul internaţional privind drepturile civile şi politice, care vizează abolirea pedepsei cu moartea;
6.
invită guvernul sudanez să adere la Protocolul la Carta africană a drepturilor omului şi popoarelor privind drepturile femeilor în Africa, precum şi la Protocolul Curţii de Justiţie a Uniunii Africane, ambele adoptate la Maputo, Mozambic, la data de 11 iulie 2003;
7.
încredinţează Preşedintelui sarcina de a transmite prezenta rezoluţie Consiliului, Comisiei, guvernelor şi parlamentelor statelor membre, precum şi Adunării Parlamentare Paritare ACP-UE, Secretarilor Generali ai Naţiunilor Unite şi Uniunii Africane, precum şi guvernului Republicii Sudan.
