Răspuns dat de dl Andor în numele Comisiei
(16 decembrie 2010)
Comisia ar dori să semnaleze faptul că un număr semnificativ de inițiative au fost întreprinse la nivel național și local, atât în cele 29 de țări participante, cât și la nivelul UE în cadrul Anului european de luptă împotriva sărăciei și excluziunii sociale (2010).
În plus față de activitățile organizate de organismele naționale de implementare (organisme publice însărcinate cu coordonarea Anului European), aproximativ 700 de proiecte au fost susținute direct prin apeluri la propuneri sau licitații deschise în țările participante.
Anul european a creat de asemenea un efect de domino prin asigurarea de sprijin moral pentru o gamă mai largă de activități.
Comisia încurajează statele membre să continue activitățile demarate în timpul Anului european, în special prin capitalizarea acțiunii politice și a mobilizării sociale puternice, precum și prin consolidarea de noi parteneriate.
Mai multe inițiative specifice merită să fie menționate: —
În conformitate cu strategia Europa 2020, statele membre trebuie să stabilească la nivel național un obiectiv de reducere a sărăciei în conformitate cu ținta UE de scoatere a cel puțin 20 de milioane de persoane din sărăcie și excluziune socială până în 2020, ceea ce va stimula responsabilitatea și responsabilizarea politice.
—
Statele membre trebuie să aprobe o declarație solemnă la încheierea Anului european.
Efectul acțiunii va fi mai mult decât o sensibilizare a publicului și va reprezenta un apel în direcția creării unei moșteniri politice puternice care poate asigura rezultate concrete și poate duce la un angajament general de clădire a unei Europe mai echitabile pentru toți.
—
Comisia va prezenta în curând o inițiativă-pilot - „Platforma europeană de combatere a sărăciei” în cadrul strategiei Europa 2020.
Platforma va stabili cadrul de promovare a incluziunii sociale și a coeziunii sociale în UE și va ajuta statele membre să atingă obiectivul la nivelul UE de reducere a sărăciei.
Comisia a cerut de asemenea o evaluare ex-post a Anului european, pentru a servi ca bază pentru un raport privind implementarea, rezultatele și evaluarea generală a Anului.
Raportul va fi înaintat Parlamentului, Consiliului, Comitetului Economic și Social și Comitetului Regiunilor până la 31 decembrie 2011, în conformitate cu Articolul 15 din Decizia 1098/2008/CE Decizia nr.
1098/2008/CE a Parlamentului European și a Consiliului din 22 octombrie 2008 privind Anul European de Luptă împotriva Sărăciei și a Excluziunii Sociale (2010) ( JO L 298, 7.11.2008, p.
20 ). .
