Răspuns dat de dl Hahn în numele Comisiei
(7 septembrie 2011)
Articolul 6 alineatul (3) din Regulamentul privind Fondul european de dezvoltare regională Regulamentul (CE) nr.
1080/2006 al Consiliului privind Fondul European de Dezvoltare Regională și de abrogare a Regulamentului (CE) nr.
1783/1999. pentru perioada 2007-2013 stabilește cadrul pentru cooperare teritorială europeană.
Instituirea și dezvoltarea cooperării transfrontaliere este evidențiată ca un obiectiv al asistenței oferite prin Fondul European de Dezvoltare Regională (FEDER).
Prin urmare, programele de cooperare transfrontalieră pentru perioada 2007-2013, precum și programele INTERREG 2000–2006, acordă sprijin proiectelor din domeniul patrimoniului cultural transfrontalier și proiectelor comune de cooperare între instituțiile respective.
Numeroase proiecte au fost sprijinite în cadrul patrimoniului cultural transfrontalier în regiunile transfrontaliere.
Programele de cooperare teritorială oferă, în mod evident, posibilitatea de a propune măsuri care favorizează protecția patrimoniului cultural transfrontalier și cercetarea în acest domeniu.
Respectând principiul gestionării partajate, toate programele finanțate prin FEDER sunt gestionate de autoritățile regionale din statele membre.
Comitetul de monitorizare și/sau de coordonare a programului, alcătuit din membri selecționați din toate țările participante, este organismul responsabil pentru alegerea proiectelor din cadrul unui program.
Comisia poate participa la reuniunile comitetului de monitorizare și/sau de coordonare în calitate de observator și nu participă la alegerea proiectelor.
Responsabilitatea alegerii proiectelor revine, prin urmare, parteneriatului național și regional relevant al zonei vizate de program.
În conformitate cu articolul 167 din Tratatul privind funcționarea Uniunii Europene în domeniul culturii, Uniunea ar trebui „să încurajeze cooperarea dintre statele membre și, în cazul în care este necesar, să sprijine și să completeze acțiunea acestora în conservarea și protejarea patrimoniului cultural de importanță europeană”.
Uniunea Europeană sprijină proiecte care evidențiază și promovează patrimoniul cultural european în cadrul programului Cultura (2007-2013).
Acest program are ca obiectiv consolidarea domeniilor culturale comune tuturor europenilor, bazate pe valori culturale comune și pe diversitate culturală, prin dezvoltarea cooperării culturale între creatori, operatori din domeniul culturii și instituții culturale.
În acest sens, programul poate oferi sprijin pentru următoarele activități:
proiecte de cooperare, în care organizații din țări diferite se întâlnesc pentru a colabora la proiecte culturale și artistice, dintre care un număr important (de exemplu, în 2010 au fost 57) se concentrează pe teme legate de patrimoniul cultural și de tradiții;
Concursul Uniunii Europene pentru conservarea patrimoniului cultural, care evidențiază activitățile desfășurate la nivel european în domeniul restaurării patrimoniului cultural, al cercetării, educației, formării și sensibilizării publicului la acesta și acordă, în fiecare an, până la 6 mari premii și până la 25 de mențiuni pentru proiecte exemplare în aceste domenii;
Zilele Patrimoniului European – o acțiune comună cu Consiliul Europei, care are loc în septembrie în fiecare an, și permite unor milioane de europeni să descopere exemple prețioase ale istoriei, diversității și tradițiilor europene, de obicei inaccesibile publicului.
Marca patrimoniului european (propusă de Comisie și adoptată recent de Consiliu), o inițiativă care urmărește să consolideze sentimentul cetățenilor europeni de apartenență la Uniune și dialogul intercultural, pe baza unor elemente comune de istorie și patrimoniu, cât și prețuirea diversității și aprofundarea dialogului intercultural.
Aceste acțiuni vizează profesioniști din domeniul culturii și al patrimoniului, precum și publicul larg, inclusiv generațiile tinere și mai în vârstă, stimulând nu numai o înțelegere mai largă a valorilor europene în rândul cetățenilor europeni, dar și o mobilitate sporită prin intermediul turismului cultural.
În cadrul programului Cultura, poate concura pentru finanțare orice tip de activitate în domeniul patrimoniului cultural, în măsura în care respectă condițiile cererii de propuneri.
Mai multe informații privind programul sunt disponibile la următoarea adresă internet: http://ec.europa.eu/culture/index_en.htm
