10.2.2011 B7-0125/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la Egipt
Fiorello Provera
,
Niki Tzavela
,
Juozas Imbrasas
,
Rolandas Paksas
,
Nikolaos Salavrakos
,
Mario Borghezio
,
Jaroslav Paška
în numele Grupului EFD
PE459.657v01-00 B7‑0125/2011 Rezoluția Parlamentului European referitoare la Egipt
Parlamentul European ,
– având în vedere rezoluțiile sale anterioare referitoare la Parteneriatul euromediteraneean,
− având în vedere rezoluțiile sale anterioare referitoare la situația comunităților creștine,
− având în vedere Declarația de la Barcelona din noiembrie 1995,
− având în vedere declarațiile recente ale Consiliului European și ale Vicepreședintelui Comisiei/Înaltul Reprezentat privind situația din Egipt,
− având în vedere Convenția ONU împotriva torturii și altor pedepse ori tratamente cu cruzime, inumane sau degradante din 1984,
− având în vedere Orientările UE privind apărătorii drepturilor omului,
− având în vedere Pactul internațional cu privire la drepturile civile și politice al ONU, ratificat de Egipt în 1982,
− având în vedere Convenția internațională privind eliminarea tuturor formelor de discriminare împotriva femeilor,
− având în vedere articolul 110 din Regulamentul său de procedură,
A. întrucât, în urma înlăturării de la putere a președintelui tunisian, Zine El Abidine Ben Ali, la 14 ianuarie, la 25 ianuarie, mii de egipteni au luat cu asalt străzile din toată țara pentru a protesta împotriva regimului lui Hosni Mubarak și guvernării Partidului Național Democrat;
B. întrucât cel puțin 300 de oameni au fost uciși și mulți alții au fost răniți în confruntările de stradă dintre forțele de poliție și demonstranții pro și anti-Mubarak;
C. întrucât armata egipteană continuă să păzească clădirile guvernamentale, ambasadele și alte instituții din Cairo și întrucât, din 25 ianuarie până în prezent, mii de demonstranți s-au adunat în jurul Pieței Tahrir din centrul capitalei;
D. întrucât președintele Mubarak a fost de acord să demisioneze în septembrie 2011, iar fiul său Gamal nu va candida la președinție în următoarele alegeri;
E. întrucât vicepreședintele nou-numit al Egiptului, Omar Suleiman, a încercat să angajeze un dialog cu o serie de grupuri din opoziție, inclusiv cu mișcarea Frații musulmani, considerată drept organizație fundamentalistă;
F. întrucât, la 5 februarie, o serie de indivizi necunoscuți au provocat explozia unei conducte de gaz din regiunea egipteană El-Arish din nordul peninsulei Sinai, care aproviziona Iordania și Israelul;
G. întrucât, anul trecut, numărul imigraților din Turcia a crescut de la 500 000 la 2 500 000, ca urmare a eliminării obligativității vizelor în ceea ce privește accesul în Turcia din Liban, Egipt sau Iordania;
H. întrucât, din cauza tulburărilor recente din lumea arabă, în special a celor din Egipt și Tunisia, numărul imigraților din Turcia va crește și întrucât aceștia vor părăsi probabil teritoriul Turciei și vor încerca să intre ilegal în Uniunea Europeană pe la frontierele cu Grecia,
1. își exprimă profunda îngrijorare față de situația din ce în ce mai precară din Egipt și condamnă în termenii cei mai categorici violența și pe toți cei care utilizează și încurajează ostilitățile;
2. este în continuare extrem de preocupat de perspectiva radicalizării mediului politic egiptean și de consecințele acestui fapt asupra condițiilor de trai ale femeilor, precum și ale minorităților creștine și ale altor minorități vulnerabile;
3. invită autoritățile egiptene să răspundă aspirațiilor poporului egiptean prin realizarea de reforme politice; invită toate părțile implicate să dea dovadă de cumpătare, să evite noi violențe și să se angajeze într-un proces de tranziție metodic către un guvern cu o mai largă reprezentare;
4. sprijină punctul de vedere al Vicepreședintelui Comisiei/Înaltului Reprezentant al Uniunii pentru afaceri externe și politica de securitate potrivit căruia democrația presupune mai mult decât simpla capacitate de a vota și de a organiza alegeri, istoria europeană ilustrează necesitatea de o stabili o democrație de fond și nu doar o fațadă democratică, iar condițiile prealabile pentru acest lucru sunt respectarea statului de drept, libertatea de exprimare, precum și un sistem juridic independent și o administrație imparțială;
5. consideră că procesul de tranziție ar trebui demarat fără întârziere și cu respectarea obligațiilor Egiptului în domeniul dreptului internațional și a angajamentele sale internaționale, în special acordul de pace cu Israelul; subliniază că relația dintre Uniunea Europeană și Egipt trebuie să se bazeze acum și în viitor pe Acordul de asociere; atrage atenția asupra faptului că orice încălcare de către Egipt a angajamentelor sale internaționale va avea consecințe asupra relațiilor cu Uniunea Europeană;
6. subliniază dreptul tuturor cetățenilor de a demonstra liber și pașnic sub protecția autorităților însărcinate cu aplicarea legii și condamnă toate încercările de restricționare a liberei circulații a informațiilor, inclusiv actele de agresiune și de intimidare la adresa jurnaliștilor și a apărătorilor drepturilor omului; subliniază că aspirațiile democratice ale cetățenilor ar trebui abordate pe calea dialogului și a reformei politice, respectând pe deplin drepturile și libertățile fundamentale ale omului, precum și prin organizarea de alegeri libere și corecte; invită toate părțile implicate să se angajeze într-un dialog constructiv în acest sens;
7. susține punctul de vedere al Consiliului European potrivit căruia Uniunea Europeană ar trebui să își ofere sprijinul deplin pentru procesul de tranziție către o guvernanță democratică, pluralism și ameliorarea șanselor de prosperitate economică și incluziune socială;
8. consideră că este esențial să se realizeze consolidarea stabilității regionale în zona Mediteranei pentru a împiedica fluxurile migratorii către Europa și invită Înaltul Reprezentant să elaboreze un pachet de măsuri în vederea acordării de către Uniunea Europeană a sprijinului pentru procesele de tranziție și transformare (consolidarea instituțiilor democratice, promovarea guvernanței democratice și a justiției sociale, asistența oferită pentru pregătirea și organizarea de alegeri libere ți corecte) și în vederea interconectării politicii europene de vecinătate și Uniunii pentru Mediterana pentru realizarea acestor obiective;
9. invită Turcia să renunțe la a mai insista pe problema accesului fără vize în UE în contextul negocierilor pentru aderare; face apel la menținerea obligativității vizelor pentru cetățenii turci;
10. încredințează Președintelui sarcina de a transmite prezenta rezoluție Guvernului și Parlamentului Egiptului, guvernelor și parlamentelor statelor membre și ale țărilor terțe mediteraneene care fac parte din Uniunea pentru Mediterana, președintelui Adunării Parlamentare a Uniunii pentru Mediterana, precum și Consiliului și Comisiei.
