Întrebarea pentru timpul afectat întrebărilor H-0449/2010
adresată Comisiei
Perioada de sesiune: septembrie II 2010
Articolul 116 din Regulamentul de procedură
Georgios Toussas
(GUE/NGL) Subiect: Creşterea mortalităţii datorate cancerului în regiunea Inofyta
Un studiu epidemiologic al Universităţii Atena, conform căruia mortalitatea cauzată de cancer în rândul cetăţenilor regiunii Inofyta a crescut în perioada 1999-2009 cu 14% în comparaţie cu cetăţenii prefecturii Viotia, confirmă studiile şi plângerile anterioare ale cetăţenilor din această regiune.
Motivul creşterii numărului de cazuri de cancer (25% din numărul total de decese din regiune) este faptul că deja de mult timp în apa potabilă din Inofyta a fost depistat crom hexavalent care a dus la o incidenţă mai mare a îmbolnăvirilor cu urmări mortale de cancer la ficat, la rinichi, la tractul urinar la femei precum şi la plămâni.
În ciuda campaniilor neîncetate şi intense de informare a cetăţenilor şi a lucrătorilor, guvernele Greciei nu au luat niciuna dintre măsurile necesare pentru a determina întreprinderile industriale din zonă să pună capăt poluării apelor din regiune şi a albiei râului Asopos, pentru a atenua distrugerea mediului şi a asana apele din regiune.
Intenţionează Comisia să fixeze valori maxime mai stricte în privinţa procentului de crom hexavalent conţinut în apa potabilă?
Se cantonează Comisia de ideea că periculozitatea cromului hexavalent în apă este comparabilă cu cea a cromului trivalent, cu toate că s-a demonstrat ştiinţific că legăturile hexavalente ale cromului se numără printre cele mai periculoase, întrucât sunt dăunătoare pentru sănătate din trei motive – provoacă mutaţii, forme de cancer şi anomalii?
